Rü Juã́ũ rü dauxchitawa ga ngextá taxúema íxãpataxü̃wa nango̱x rü jéma ínanabaiü̃xẽẽ ga duü̃xü̃gü.
Rü namaã nüxü̃ nixu ga na namexü̃ na Tupanaca̱x nadaugüxü̃ rü ínabaiü̃xü̃ na Tupana nüxü̃́ nüxü̃ nangechaü̃xü̃ca̱x ga norü pecadugü.
Rü guxü̃ma ga duü̃xü̃gü ga Judéaanecü̱̃ã̱x rü ĩãne ga Jerucharéü̃cü̱̃ã̱x rü jéma Juã́ũxü̃tawa naxĩĩxü̃ ga na nüxü̃́ ijanaxĩnüẽxü̃ca̱x.
Rü nümagü rü norü pecadugüxü̃ jéma najarüxugüxü̃,
rü Juã́ũ rü natü ga Judã́ũwa ínajabaiü̃xẽẽtanü.
Rü naxchiru ga Juã́ũ rü cameruta̱xanaxca̱x nixĩ,
rü norü gojexü̃ rü naxcha̱xmünaxca̱x nixĩ.
Rü beruremaã rü munümaã naxãwemü.
Rü Juã́ũ rü jema nüxü̃ jaxuxü̃ ga orewa,
rü nhanagürü:
—Chaweama tá ne naxũ ja choxü̃ rüjexeracü.
Rü chama rü taxuwama chame rü bai na ichajarümaxãchixü̃ na íchajaw̱ẽxü̃ca̱x i norü chapatucunügü.
—Chama rü dexáwamare pexü̃ íchabaiü̃xẽẽ,
notürü nüma rü tá Tupanaãẽ i Üünexü̃ pexna nanguxẽẽ —nhanagürü ga Juã́ũ.
Rü jema ngunexü̃gügu,
rü Ngechuchu rü ínaxũxũ nawa ga guma ĩãne ga Nacharétu ga Gariréaanewa jexmane.
Rü Juã́ũ rü natü ga Judã́ũwa ínanabaiexẽẽ.
Rü jexguma dexáwa ínaxü̃ãchigu,
rü Ngechuchu nüxü̃ nadau ga na jangenaxü̃ ga dauxü̃wa.
Rü jema Tupanaãẽ i Üünexü̃ rü wüxi ga muxtucurüü̃ inanago,
rü Ngechuchuna nangu.
Rü dauxü̃wa inanaxũ ga wüxi ga naga ga nhaxü̃:
—Cuma nixĩ i Chaune i cuxü̃ changechaü̃xü̃chixü̃ rü cumaã chataãẽxü̃chixü̃ —nhaxü̃.